Philippe Sollers
Philippe Sollers var en franske forfatter og kritiker. I 1960'erne og 1970'erne var Sollers ledende i kredsen omkring avantgarde-tidsskriftet Tel Quel, som han var med til at stifte i 1960. Hans romaner ligger i marginen af le nouveau roman.
Sideløbende med radikale teoretiske refleksioner over den litterære tekst udsendte han en række eksperimenterende bøger, hvoraf Nombres (1968) er oversat til dansk: Tal, tal, tal i uendelig mængde (1971). I 1980'erne og 1990'erne ændrede han signaler til fordel for en mere traditionel sproglig form.
Sollers' første roman, Une curieuse solitude (1958) er en erindringsbog og udviklingsroman. Så meget mere radikal fremtræder hans romankoncept i de følgende bøger, bl.a. Le Parc (1961, Prix Médicis) med Algierkrigen som tema, Drame (1965) og Femmes (1983).
Sollers søger at undgå alt, hvad der i teksten kan tjene til at definere et jeg, "familie, skole, religion" osv. (Vision à New York, 1981) og vil til gengæld opnå en uafhængighed for individet som sådan. Uafhængigheden destabiliserer hermed enhver entydig mening i teksten og bryder med den traditionelle linearitet i fortællingen.
Destabiliseringen ligger også i den måde, hvorpå Sollers gør op med tilgangen til sit stof: Femmes tager sig ud som et antifeministisk roman, men rummer i sine selvbiografiske elementer sin egen kritik. Sollers' romaners særkende ligger således nok så meget i deres leg for form og sprog.
Philippe Sollers var gift med den bulgarskfødte lingvist og tekstteoretiker Julia Kristeva.